Emmi Siren

Emmi Siren (s. 23. helmikuuta 2001) on suomalainen jalkapalloilija, pelipaikaltaan puolustaja. Hän on edustanut Kansallisessa Liigassa Tikkurilan Palloseuraa kausina 2018–2021 ja Kuopion Palloseuraa kaudella 2022. Neljänä kautenaan TiPS:ssä Siren pelasi 86 liigaottelua ja teki niissä kahdeksan maalia. Kaudella 2020 TiPS saavutti SM-hopeaa ja pelasi myös Suomen Cupin loppuottelussa. Seuraavalla kaudella joukkue saavutti toistamiseen SM-hopeaa. Kaudella 2022 Siren voitti KuPS:in joukkueessa liigamestaruuden. Hän pelasi kauden aikana 23 liigaottelua ja teki niissä kahdeksan maalia.

Siren on pelannut Suomen nuorisomaajoukkueissa. Hän pelasi alle 17-vuotiaiden maailmanmestaruuskilpailuissa 2018 ja aiemmin samana vuonna saman ikäluokan Euroopan-mestaruuskilpailuissa, joissa Suomi sijoittui kolmanneksi ja varmisti siten paikkansa MM-kilpailuihin. Siren pelasi naisten maajoukkueessa ensimmäisen kerran syyskuussa 2022 MM-karsintaottelussa Ruotsia vastaan.

Sirenin kaksossisko Oona Siren on myös pelannut Liigaa samassa joukkueessa siskonsa kanssa, ensin Tikkurilan Palloseurassa ja sitten Kuopion Palloseurassa.

Lähteet 

Suomalaiset jalkapalloilijat
Vuonna 2001 syntyneet
Elävät henkilöt